Jo Bayden o‘z g‘alabasiga ishonishini aytdi

Jozef Bayden xalqqa murojaat qilib nutq so‘zladi, uni CNN telekanali translyatsiya qildi, deb yozadi “RBK”. Demokratlar partiyasidan AQSh prezidentligiga nomzod o‘z g‘alabasiga ishonishini aytdi.

Baydenning so‘zlariga ko‘ra, u bir qator asosiy shtatlarda, shu jumladan, Arizona va Pensilvaniyada g‘olib bo‘lmoqda. Bunday shtatlardan yana biri — Jorjiya masalasi hozircha hal bo‘lgani yo‘qligini tan oldi, ammo o‘z tarafdorlarini sabr qilib turishga chaqirdi.
Eslatib o‘tamiz, Donald Tramp Floridada — asosiy “ikkilanayotgan” shtatlardan birida ko‘pchilik ovozni qo‘lga kiritdi. Yana bir “ikkilanayotgan” shtat — Ogayoda (18 ta saylovchi) Tramp Baydenni 4 foizga ortda qoldirmoqda. Texasda (38 ta ovoz) u uchta punktga, Jorjiyada (16 ta ovoz) — 12 ta punktga oldinda bormoqda.
AQShda 3-noyabr kuni prezident saylovlari bo‘lib o‘tmoqda. Amaldagi prezident — Donald Tramp ikkinchi muddatga da’vogarlik qilmoqda. Uning asosiy raqibi — AQSh sobiq vitse-prezidenti, demokrat Jo Bayden. Koronavirus pandemiyasi tufayli amerikaliklarning ko‘pchiligi pochta orqali ovoz berdi.
Dastlabki natijalar va prognozlarga ko‘ra, ayni paytda Tramp jami 153, Bayden esa 182 ta ovozni qo‘lga kiritgan.
AQSh prezidenti saylovida g‘olib to‘g‘ridan to‘g‘ri saylovchilar tomonidan emas, balki saylovchilar kollegiyasi tomonidan aniqlanadi. Jami saylovchilar 538 kishi, g‘alaba uchun 270 kishining ovozi kerak. Saylovchilar soni har bitta shtatda aholi soniga mos ravishda taqsimlanadi — eng ko‘p aholi yashaydigan Kaliforniya shtati 55 saylovchiga ega. Ikkinchi eng yirik shtat — Texasda 38 saylovchi, Nyu-York va Floridada — 29 tadan saylovchi bor. Ikki pog‘onali tizimni hisobga olganda, nomzod umummilliy darajada kamroq ovoz to‘plasa ham, muayyan shtatlardagi g‘alabasi hisobiga saylovda g‘olib bo‘lishi mumkin.